Y tek ri Jesús rubin chic cꞌa ronojel reꞌ,
Riyaꞌ ye rachibilan ri rudiscípulos xeꞌel el chiriꞌ.
Y xebe jucꞌan chic ruchiꞌ ri jun ti raken siwan ri Cedrón rubiꞌ,
pa jun ulef ri acuchi (achique) cꞌo wi cotzꞌiꞌj y qꞌuiy cheꞌ ri niquiyaꞌ quiwech;
y chiriꞌ cꞌa xoc wi apo ri Jesús ye rachibilan ri rudiscípulos.
Ri Judas ri nijacho riche (rixin) ri Jesús pa quikꞌaꞌ ri winek,
can retaman cꞌa chukaꞌ ri lugar riꞌ ri acuchi (achique) xeꞌapon wi ri Jesús y ri rudiscípulos,
ruma ri Jesús qꞌuiy mul ye rucꞌuan ri rudiscípulos chiriꞌ.
Rumariꞌ ri Judas chupan cꞌa ri lugar riꞌ xerucꞌuaj jumoc soldados y jumoc aj chꞌameꞌy ri xequiyaꞌ el ri principaliꞌ tak sacerdotes y ri achiꞌaꞌ fariseos.
Ri soldados y ri ye aj chꞌameꞌy can quicꞌualon cꞌa kꞌakꞌ riche (rixin) sakil y chukaꞌ quicꞌualon camisabel ri yequicusaj riche (rixin) chꞌaꞌoj.
Y ri Jesús retaman chic cꞌa ronojel achique ri xquerucꞌulwachij.
Rumariꞌ tek Riyaꞌ can xbe cꞌa chiquicꞌulic ri ye chapoy riche (rixin) y xucꞌutuj cꞌa chique:
¿Achique cꞌa ri nicanoj?
xchaꞌ chique.
Riyeꞌ xquibij cꞌa:
Riyoj ya ri Jesús aj Nazaret ri nikacanoj,
xechaꞌ.
Y ri Jesús yacꞌariꞌ tek xubij chique:
Yin cꞌa riyin riꞌ,
xchaꞌ.
Y ri Judas ri nijacho el riche (rixin) ri Jesús pa quikꞌaꞌ ri winek,
can cꞌo chukaꞌ apo quiqꞌui ri winek riꞌ.
Y yacꞌa tek ri Jesús xubij chique:
Yin cꞌa riyin riꞌ;
yacꞌariꞌ tek ri winek riꞌ xetzolin chiquij,
y cꞌawel xetzak pan ulef.
Yacꞌariꞌ tek ri Jesús xucꞌutuj chic chique:
¿Achique cꞌa ri nicanoj?
xchaꞌ chique.
Y ri winek riꞌ xquibij chic cꞌa:
Riyoj ya ri Jesús aj Nazaret ri nikacanoj,
xechaꞌ.
Y ri Jesús xubij cꞌa chique:
Can xiwacꞌaxaj yan cꞌa ri xinbij chiwe chi yin cꞌa riyin riꞌ.
Y wi can yin cꞌa riyin ri yinicanoj,
tiyaꞌ cꞌa kꞌij chique re ye wachibilan chi quebe na el.
Ri Jesús quecꞌariꞌ ri xubij,
riche (rixin) chi queriꞌ nibanatej na cꞌa achiꞌel ri rubin.
Riyaꞌ can rubin wi cꞌa:
Chique ri xeꞌayaꞌ chuwe,
majun chic cꞌa ri xsach ta ca.
Pero ri Simón Pedro rucꞌuan cꞌa jun espada,
y yariꞌ ri xrelesaj pe y xusoc ri rumozo ri nimalaj sacerdote.
Y can ya cꞌa ri ruxquin ri cꞌo pa rajquikꞌaꞌ ri xuchoy.
Y ri mozo riꞌ Malco rubiꞌ.
Yacꞌa ri Jesús xubij chare ri Simón Pedro:
Tayacaꞌ la awespada pa ruvaina.
¿La nachꞌob cami riyit chi riqꞌui la xaben,
riyin can yicolotej chuwech ri tijoj pokonal ri rubin pe ri Tataꞌixel ri can cꞌo chi nkꞌaxaj?
xchaꞌ chare.
Y yacꞌariꞌ tek xepe ri jumoc soldados y ri achi ri nim rukꞌij chiquicojol riyeꞌ,
y chukaꞌ ri jumoc aj chꞌameꞌy ri ye quiyaꞌon pe ri achiꞌaꞌ israelitas ri cꞌo quikꞌij,
xquichop cꞌa ri Jesús y xquixim el.
Nabey cꞌa xquicꞌuaj ri Jesús cꞌa chuwech ri Anás,
ruma ri Anás riꞌ rujinan ri Caifás.
Y ri junaꞌ riꞌ ya cꞌa ri Caifás ri nimalaj sacerdote.
Y ya cꞌa ri Caifás biyon chique ri achiꞌaꞌ israelitas ri can cꞌo quikꞌij,
chi más utz chi xaxu (xaxe wi) jun ri nicom que chuwech yecom quinojel ri winek.